اسکارلت جوهانسون

اسکارلت اینگرید جوهانسون یا اسکارلت جانسون ( بزائه ۲۲ نوامبر ۱۹۸۴) اتا آمریکایی-جهود بازیگر هسته. وه سال‌های ۲۰۱۸ و ۲۰۱۹ ویشترین مِزد ره زنان میونه گیته و ونه نوم چندین‌کَش فوربس مجله دله بمو. تایم مجله هم ونه نوم ره تایم ۱۰۰ دله اِلنه که تأثیرگذار زنان جه هسته. فیلمونی که وشون دله اسکارلت نقش داشته، سرجمع ۱۵٫۴ بیلیون دلار بروته بَینه.

وه شه اولین نقش ره اتا وچه‌گونه تئاتر دله کا بکرده ولی ونه اولین فیلم نوم نورث (۱۹۹۴) بی‌یه. ونه خار بازی باعث بیّه که منی اند لو (۱۹۹۶)، دِ هورث ویسپرر (۱۹۹۸) و گوست ورلد (۲۰۰۱) دله خله منتقدون چش ره بیره. سال ۲۰۰۳ جه دیگر وچه‌ویله فیلم ره کنار دینگو و گت‌آدمون سینما ره لاست این ترنسلیشن جه شروع هاکرده که ونه اولین بفتا جایزه ره ون‌سه بیارده. همون سال دله اتا تاریخی‌مونا فیلم دله گرل ویت پرل ارنینگ (یعنن کیجا، مروارید گوش‌وال جه) اتا نقاشیِ مدلِ نقش ره کا بکرده و اَی سال‌دیگه اتا مشکل‌دار نوجوون کیجا نقش ره ا لاو سانگ فور بابی لانگ (۲۰۰۴) ره بجا بیارده و بعد اتا مول-چموش زنا رُل ره مچ پوینت (۲۰۰۵) فیلم دله بازی هاکرده که همگی منتقدون نظر خار-خار نقد داشتنه. وه اون‌گدر شه آخرین کار ره وودی آلن کارگردونی جه بسات بی‌یه و این همکاری ره ادامه هدا تا اسکوپ (۲۰۰۶) و ویکی کریستینا بارسلونا (۲۰۰۸) دله هم ونه وسّه نقش بازی هاکرده. این دوره پرستیژ (۲۰۰۶) و د آدر بولین گرل (۲۰۰۸) فیلم ره هم بازی هاکرده و دِتا موسیقی آلبوم تنک هاکرده که انی‌ور آی لی مای هد (۲۰۰۸) و بریک‌آپ (۲۰۰۹) بینه و هر دِتا مقوم هم بیاردنه.

سال ۲۰۱۰ اسکارلت اتا برادوی ِتیاتر دله کا بکرده و شه اولین تونی جایزه ره بیته. وه این گدر بورده اتا کومیک بوک ِقهرمون نقش ره آیرن من ۲ دله بازی هاکرده که این نقش نوم ره «بلک ویدو» گنّه و خله مارول فیلم‌ها دله اسکارلت ونه نقش ره ادامه هدا و تا اونجه برسی‌یه که این سوپر-قهرمون وسّه اتا مخصوص فیلم بساتنه که بلک ویدو (۲۰۲۱) نوم پخش بیّه. وه این گدر علمی-تخیلی فیلم‌ها دله هم حضور پیدا کرده و هِر (۲۰۱۳)، آندِر دِ إسکین (۲۰۱۳) و لوسی (۲۰۱۴) این دوره شنه. وه دِ بار اوسکار جایزه وسّه کاندید بیّه که اتا مریج استوری (۲۰۱۹) دله بی‌یه که اتا طلاق آسنی ره تعریف کرده و دومین‌کش جوجو ربیت (۲۰۱۹) بی‌یه که اتا وچه‌مارِ نقش ره نازی آلمان دوره بازی کنده.

جوهانسون بعنوان سکس ِنمادون بشناسی وونه و خله رسانه‌ها وه ره اتا از قشنگ‌ترین زنان معرفی هکردنه. وه خیریه دله هم دستی دارنه. جوهانسون دِ کش طلاق بیته، اتا رایان رینولدز ِبازیگر و اتی دیگر رومن دوریاک ِتاجر. وه سال ۲۰۲۰ جه کالین جوست ِکمدین ِخنه بورده. وه دِتا وچه دارنه، اتا دوریاک شنه اتی دیگر جوست شنه.

 منابع 

رج:امریکا بازیگرون
رج:آمریکا خونش‌کرون
رج:زننه آدمون